Batanes
Store norske leksikon,Geografi,Verdens geografi,Asia,Filippinenes geografi
Batanes er en øygruppe og provins lengst nord i Filippinene, i Luzonstredet, 162 kilometer nord for Luzon og 190 kilometer sør for Taiwan. Gruppen består av 14 øyer, med et totalt areal på 209 kvadratkilometer og med 18 831 innbyggere (2020). Batanes er landets nordligste og minste provins. De fleste innbyggerne bor i hovedstaden Basco på øya Batan.
Øyene er av vulkansk opprinnelse og ligger svært utsatt til for tropiske stormer og jordskjelv. Siste jordskjelv skjedde i juli 2019 med styrke opptil 5,9 på Richters skala.Befolkningen lever av jordbruk (søtpoteter og løk) og fiske. Øygruppen har en unik økologi med flere endemiske arter av planter og dyr. Blant annet vokser nåletreet Podocarpus costalis på øyene. Les mer i Store norske leksikon Filippinene Filippinenes geografi